Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Den Europæiske Unions handlingsplan for bekæmpelse af narkotikamisbrug (2000-2004)"

(2000/C 57/14)

REGIONSUDVALGET har -

under henvisning til Kommissionens meddelelse om "Den Europæiske Unions handlingsplan for bekæmpelse af narkotikamisbrug" (KOM(1999) 239 endelig udg.),

under henvisning til præsidiets beslutning af 15. september om i henhold til EF-traktatens artikel 265, stk. 5, at fremlægge en udtalelse om Kommissionens meddelelse og at overdrage til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme" at forberede udtalelsen,

under henvisning til forslag til udtalelse (CdR 292/99 rev. 1) vedtaget af Underudvalg 5 den 6. september 1999 (ordfører: John Battye, UK/PSE)-

på plenarforsamlingen den 17.-18. november 1999 (mødet den 18. november) vedtaget følgende udtalelse.

1. Indledning

1.1. Regionsudvalget bifalder Kommissionens forslag om en ny europæisk handlingsplan. Regionsudvalget anerkender, at afhængighed og salg af narkotika fortsat udgør en trussel for borgerne i Europa og er enig i, at denne trussel skal bekæmpes på alle niveauer fra det helt lokale til fællesskabsniveau.

1.2. Regionsudvalget lægger især vægt på, at de lokale og regionale myndigheder involveres i enhver strategi, som har til formål at håndtere problemet i lokalsamfundene. Regionsudvalget opfordrer Kommissionen til at anerkende, at der mangler en effektiv mekanisme til at sikre, at lokale myndigheder i Europa udveksler erfaring og praksis. Det mener, at problemet med stofmisbrug kan håndteres bedre ved en kombineret indsats for at begrænse både efterspørgslen og udbuddet af ulovlig narkotika og tilslutter sig indfaldsvinklen i Kommissionens forslag. Regionsudvalget bifalder, at man nu vil prioritere det at begrænse efterspørgslen af narkotika højere end tidligere.

1.3. Regionsudvalget er enig i, at der er behov for et samarbejde på fællesskabsniveau, men som nævnt i udtalelsen om den foregående handlingsplan, opfordrer det EU til at hjælpe medlemsstaterne med at danne partnerskaber indenfor og imellem de enkelte medlemsstater. Lokale og regionale myndigheder, som repræsenterer lokalsamfundene, spiller en væsentlig rolle i selve gennemførelsen af enhver strategi.

1.4. Regionsudvalget bifalder, at der med Amsterdam-traktaten introduceres en målsætning om at garantere borgerne en høj grad af sikkerhed i et område med "frihed, sikkerhed og retfærdighed" og er enig i, at der i den forbindelse er mulighed for at fremme strategier til bekæmpelse af narkotikamisbrug.

2. Tendenser i det ulovlige narkotikaforbrug

2.1. Regionsudvalget er enig i analysen af tendenser i narkotikaforbruget, men er særlig bekymret over udviklingen af en ny generation af heroinmisbrugere. Stigningen i amfetaminforbruget vækker også bekymring, navnlig "designet" af visse afledte stoffer.

2.2. Den Europæiske Unions hidtidige foranstaltninger vedrørende reduktion af efterspørgslen efter og forbruget af ulovlig narkotika har hidtil ikke i tilstrækkelig grad taget de lokale tjenesteydelser og sociale foranstaltninger i regionerne i betragtning. Udvalget mener derfor, at både Unionen og medlemslandene for fremtiden skal stille flere midler til rådighed til målrettede foranstaltninger under hensyntagen til regionale krav og særegenheder, navnlig i erkendelse af, at de sociale levevilkår i de forskellige regioner har afgørende indflydelse på narkotikaafhængighedens opståen, fremtrædelsesform og -art.

3. Foranstaltninger til bekæmpelse af ulovligt salg

3.1. På trods af en ihærdig indsats har de ressourcer, der har været afsat til bekæmpelse af narkotikasalget, ikke forhindret narkotikaen i at sprede sig til salg på gaden og i lokalsamfund. Narkotika fås nu ikke længere kun i storbyer og deres forstæder, men også i de helt små byer og landområder.

3.2. De enkelte medlemsstater må selv og i partnerskaber tackle problemet og må på trods af de eksisterende vanskeligheder, som skyldes den internationale organiserede kriminalitets styrke, kombinere indsatsen for at begrænse udbuddet med særlige foranstaltninger til begrænsning af efterspørgslen, men Regionsudvalget er klar over, at der er mange forhindringer. Regionsudvalget mener, at EU og medlemsstaterne, sideløbende med at de bekæmper narkotikaproblemerne gennem individuelle foranstaltninger, skal afsætte ekstra ressourcer til sociale foranstaltninger og de organer, der skal bekæmpe narkotikamisbruget på lokalt niveau.

3.3. Regionsudvalget er overbevist om, at der kan ydes en større indsats imod hvidvask af penge, og at der kan træffes finansielle og juridiske foranstaltninger til identificering af narkotikarelaterede aktiviteter samt gives beføjelser til at indefryse og beslaglægge indtægter fra handel med ulovlig narkotika.

4. EU's indfaldsvinkel: en overordnet, tværfaglig og integreret strategi til bekæmpelse af ulovlig narkotika

4.1. Regionsudvalget anerkender og støtter EU's behov for at konsolidere de resultater, der er opnået gennem EU's deltagelse i et internationalt samarbejde om bekæmpelse af narkotika, og de instrumenter, EU har afsat til formålet.

4.2. Regionsudvalget bifalder udviklingen af konsensus mellem udviklings- og industrilande og anerkendelsen af, at narkotikaproblematikken anskues ud fra et bredere sæt værdinormer, hvor der tages hensyn til de sociale og økonomiske dimensioner af den bæredygtige udvikling i både producent- og forbrugerlande.

5. Evaluering

5.1. Regionsudvalget forstår vanskeligheden ved at udvikle mekanismer til at måle effektiviteten af politikker. Man kan lære meget ved at se på medlemsstater, der har udviklet nationale strategier med resultatindikatorer. Det er afgørende at udvikle en række sikre målinger af programmets indvirkning og stille disse til rådighed for de lokale og regionale initiativer.

5.2. Regionsudvalget opfordrer Narkotikaovervågningscentret (EMCDDA) til at videreudvikle sin rolle, ikke kun som udbreder af god praksis, men også som rådgiver i forbindelse med evaluering og bistand til godkendelse af evalueringsinstrumenter. REITOX-netværket bør udnyttes fuldt ud, og det skal sikres, at den erfaring, der er opnået på lokalt og regionalt niveau, tages i betragtning. De kontakter, der findes mellem repræsentanter for lokale og regionale myndigheder i EU skal fortsat styrkes, således at de kan lære af hinanden.

Regionsudvalget konstaterer, at Narkotikaovervågningscentret endnu ikke dækker alkohol og tobak. Kommissionen opfordres til at ændre dette forhold.

6. Nye udfordringer

6.1. Regionsudvalget er opmærksom på, at nye udfordringer er dukket op og bifalder muligheden for, at førtiltrædelseslande kan blive medlem af visse organer. Udvikling af et Netværk af lokale og regionale myndigheder til bekæmpelse af narkotika i Europa ville være en hjælp for disse lande, ligesom man også kunne udnytte den erfaring embedsmænd fra lokale regeringer har høstet ved hjælp af Phare-narkotikabekæmpelsesprogrammet.

6.2. Regionsudvalget mener, at man bør være mere opmærksom på stigende tegn på forbindelser mellem stofkriminalitet og narkotikamisbrug.

7. Amsterdam-traktaten

7.1. Regionsudvalget bifalder det nye retsgrundlag i kraft af Amsterdam-traktaten. Navnlig roser det de forslag, der fremsættes i forbindelse med frihed, sikkerhed og social retfærdighed. De lokale og regionale myndigheder har et stort ansvar for sikkerheden i deres samfund og forventes at spille en betydelig rolle i forbindelse med realiseringen af disse målsætninger.

7.2. Regionsudvalget bifalder også det videre skridt inden for offentlig sundhed og håndhævelse af loven. Det er væsentligt at se på den betydning et højt offentligt sundhedsniveau kan have for begrænsningen af skader. Samarbejdet mellem politi, toldmyndigheder og andre myndigheder inden for retsvæsenet er ligeledes vigtigt for samfundet.

8. De vigtigste målsætninger

8.1. Regionsudvalget er enig i, at narkotikabekæmpelse fortsat skal prioriteres højt, og at begrænsningen af udbud og efterspørgsel skal fortsætte som gensidigt forstærkende elementer. Navnlig gør det opmærksom på, at hvis gennemførelsen af planen skal lykkes, må der afsættes flere ressourcer til lokale og regionale myndigheder. Redegørelsen over de vigtigste nye strategier og udfordringer bør også omfatte dem, der gælder de lokale og regionale myndigheder. Der skal være et stærkt partnerskab mellem den offentlige sundhed og den offentlige orden.

9. Specifikke målsætninger

9.1. Information: Regionsudvalget anerkender, at Narkotikaovervågningscentret (EMCDDA) og de nationale REITOX-centre vil spille en central rolle i forbindelse med indsamling, analyse og sammenligning af data på narkotikaområdet. Det er vigtigt for dem begge at skabe dialog med lokale og regionale myndigheder.

9.2. Foranstaltninger til begrænsning af efterspørgslen: målsætningerne i forslaget er fornuftige, men Regionsudvalget savner en reference til den rolle, de lokale og regionale myndigheder skal spille. At fastsætte målsætninger for begrænsning af ulovligt narkotikaforbrug blandt unge uden at klarlægge, hvordan dette bedst opnås, vil næppe være effektivt. I mange medlemsstater hører udvikling af foranstaltninger til begrænsning af efterspørgslen under de lokale og regionale myndigheder. Regionsudvalget gør opmærksom på, at social udelukkelse er af stor betydning, og at faren for misbrug er forskellig alt efter alders- og befolkningsgruppe. Regionsudvalget understreger, at udbredelsen af de forskellige former for narkotika er et socialt problem, som berører alle egne og forskellige sociale lag. Den direkte vej for kampagner til begrænsning af efterspørgslen går gennem skoler, som oftest administreres af lokale og regionale myndigheder, i et samarbejde mellem forældre og andre sociale aktører.

9.3. Regionsudvalget er tilfreds med, at kampagner om narkotika vil blive sammenholdt med kampagner om alkohol og tobak.

9.4. Regionsudvalget accepterer de fremsatte målsætninger for uddannelse, navnlig ser det gerne, at problemet bliver rejst i forbindelse med en fælles indsats for skole og samfund. Skolerne bør også opfordres til at udvikle politikker, der forholder sig til narkotikaproblemer.

9.5. Regionsudvalget bifalder, at Kommissionen for fremtiden vil holde nøjere øje med dopingproblemer inden for sport, men mener, at problemet vedrører en lille gruppe sportsudøvere og ikke store dele af befolkningen. Der bør derfor træffes foranstaltninger inden for den nuværende lovgivning og af de nationale og internationale sportsforbund (omfattende kontrol og om nødvendigt disciplinære foranstaltninger), da Regionsudvalget ikke er af den opfattelse, at problemet er så udbredt som angivet.

10. Konklusioner

10.1. Regionsudvalget mener ikke, at man i forbindelse med den foregående handlingsplan udnyttede de lokale og regionale myndigheders fulde potentiale. De vigtigste årsager hertil var:

(i) manglende forståelse for de ydelser de lokale myndigheder kunne præstere i forbindelse med bekæmpelsen af ulovligt narkotikaforbrug;

(ii) mangel på omfattende netværk, der forbinder de lokale myndigheder og letter udvekslingen af erfaringer og muligheder;

(iii) Kommissionens manglende anerkendelse af, at narkotika ikke kun er et storbyfænomen, men også et problem i landområderne;

(iv) Kommissionens formodninger om, at en begrænsning af efterspørgslen opnås gennem sundhedsprogrammer, når en betydelig del af begrænsningen rent faktisk stammer fra de programmer, de lokale myndigheder retter mod skoler, kriminalitet og uorden.

10.2. Da Kommissionen nu har forpligtet sig til at give narkotikabekæmpelse en høj prioritet, ser Regionsudvalget gerne, at det diskuteres, hvordan de lokale og regionale myndigheders ressourcer kan mobiliseres med henblik på at opfylde målsætningerne i denne handlingsplan. Det foreslås:

(i) at Kommissionen indkalder til et møde for at drøfte, hvordan lokale og regionale myndigheder kan oprette et netværk, der forbinder alle niveauer af lokale og regionale myndigheder i forbindelse med forebyggende foranstaltninger samt spørgsmål om ulovlige narkotiske stoffer (se punkt 6.1);

(ii) at Kommissionen og Regionsudvalget identificerer, hvilke ydelser de lokale og regionale myndigheder kan tilbyde til fremme af målsætningerne i EU's handlingsplan 2000-2004. Ligeledes bør de udvikle et handlingsprogram, der sikrer, at disse ydelser stemmer overens med målsætningerne.

Regionsudvalget opfordrer Kommissionen til at bevare Udvalget til bekæmpelse af narkotikamisbrug som støtte for Direktoratet for offentlig sundhed og forbrugerbeskyttelse.

Bruxelles, den 18. november 1999.

Manfred DAMMEYER

Formand for

Regionsudvalget